На основу члана 51. став 7. Закона о јавним набавкама („Службени гласник РС”, бр. 124/12, 14/15 и 68/15),

Управа за јавне набавке доноси

**ПРАВИЛНИК**

**о форми плана јавних набавки и начину објављивања плана јавних набавки на Порталу јавних набавки**

Члан 1.

Овим правилником ближе се уређује форма плана јавних набавки и начин објављивања плана јавних набавки на Порталу јавних набавки.

Члан 2.

План јавних набавки садржи следеће податке:

1) *редни број јавне набавке*– свака јавна набавка евидентира се под посебном позицијом у плану јавних набавки;

2) *предмет јавне набавке*– јасан опис предмета јавне набавке за коју се спроводи поступак, а може се унети и ознака из општег речника набавки;

3) *процењену вредност јавне набавке*– укупна процењена вредност набавке без ПДВ-а, a може се навести и процењена вредност по партијама и годинама;

4) *врсту поступка јавне набавке*– врста поступка из члана 31. Закона о јавним набавкама;

5) *оквирни датум покретања поступка*– месец или прецизнији временски период у коме се планира покретање поступка јавне набавке;

6) *оквирни датум закључења уговора*– месец или прецизнији временски период у коме се планира закључење уговора о јавној набавци;

7) *оквирни рок трајања уговора*– месец или прецизнији временски период у коме се очекује извршење уговора о јавној набавци;

8) *податак о централизованој јавној набавци*– наводи се уколико се набавка спроводи преко тела за централизоване јавне набавке;

9) *друге податке и напомене* – наручилац може да наведе уколико су од значаја за процес планирања јавних набавки.

Члан 3.

План јавних набавки и измене и допуне плана јавних набавки, наручилац објављује електронским путем, на Порталу јавних набавки, у року од десет дана од дана доношења.

Члан 4.

Електронски формат за објављивање плана јавних набавки и измена и допуна плана јавних набавки саставни је део Портала јавних набавки.

Члaн 5.

Управа за јавне набавке на својој интернет страници објављује инструкције у вези са начином објављивања плана јавних набавки и измена и допуна плана јавних набавки.

Члан 6.

План јавних набавки и измене и допуне плана јавних набавки у папирном облику потписује овлашћено лице.

Члан 7.

Даном почетка примене овог правилника престаје да важи Правилник о форми и садржини плана набавки и извештаја о извршењу плана (,,Службени гласник РС”, број 29/13).

Члан 8.

Овај правилник ступа на снагу осмог дана од дана објављивања у „Службеном гласнику Републике Србије”, а примењује се од 1. јануара 2016. године.

Број 110-00-19/15

У Београду, 2. октобра 2015. године

Директор,

др **Предраг Јовановић,** с.р.